Helge Adam Møller (KF), 2003-01-23:
Til hr. Kristian Thulesen Dahl
: Den sidste halvdel af spørgsmålet forstod jeg ikke.
Den første halvdel: Nej, jeg mener ikke, at det var forkert, hvad jeg beskrev.
Det kan da godt ske, at køen ikke når helt op til Haderslev, men kun 10 km syd for; det er jo også stadig væk langt, og hvis ikke man skal vente 6 timer, så er det måske kun 4 timer, for selvfølgelig afpasses kontrollen også lidt efter risikoen.
Men generelt gælder jo, og det ved vi jo alle sammen i denne sal,
at hvis man er en ydre grænse, så vil den grænsekontrol, der skal laves på denne ydre grænse til resten af Europa, som er medlem af Schengen, blive langt, langt mere omfattende end den kontrol, vi havde ved grænserne for 3 år, 4 år eller 5 år siden, før vi tiltrådte Schengen.
Så kan vi diskutere, om den vil blive ti gange så omfattende eller fem gange så omfattende.
Hvorfor skulle vi ikke det?
Det er jo det, der skaber et tættere samarbejde mellem befolkningerne til gavn for os alle sammen, og det vil vi da også gøre på det område.
Jeg har ikke fantasi til at forestille mig andet.
Det er jo interessant og tilfredsstillende, at vi i dag har en debat om et emne, der optager os alle meget, og hvor vi i modsætning til så mange andre politiske spørgsmål har et ganske bredt flertal her i Folketinget, som stort set er enige i de betragtninger, som justitsministeren gjorde i starten af debatten.
Jeg havde selvfølgelig heller ikke forventet andet, når det er en konservativ minister.
Men se det, der er det interessante, er, at var den tale, som justitsministeren holdt, blevet holdt for 10 år siden eller for at være helt nøjagtig for 9 år og 11 måneder siden, det var dengang, vi havde en nyudnævnt socialdemokratisk justitsminister, eller var den blevet holdt for 20 år siden, i 1983, da vi havde en konservativ justitsminister, ja, så er jeg overbevist om, at det store flertal af det her Folketing inklusive vi Konservative, og jeg tror også, Socialdemokraterne, De Radikale og SF havde sagt: Nej, nu går vi alt for langt, så tæt kan vi da ikke arbejde sammen.
Det havde vi sagt for 10 år siden eller for 20 år siden.
Det gør vi jo ikke i dag, og vi gør det i ganske stor enighed, som vi allerede kan høre af debatten.
Der kan være enkelte mindre detaljer eller enkelte partier, der har en anden opfattelse, men det store flertal er jo enige om nødvendigheden af det her samarbejde.
Jeg er heller ikke i tvivl om, hvis jeg nu i stedet for at kigge tilbage kigger 10 eller 15 år ud i fremtiden, når der er en tilsvarende debat i det her Folketing, og nogle af os måske stadig væk er folketingsmedlemmer, ja, så vil vi konstatere, at vel samarbejdede vi tæt i år 2003 på nordisk plan, på EU-plan og på internationalt plan, men det samarbejde, vi havde i 2003, var ikke specielt omfattende sammenlignet med det samarbejde, vi vil have om 10 eller 20 år.
Det tror jeg ikke vi skal beklage, tværtimod.
Verden ændrer sig, og derfor skal samarbejdet selvfølgelig gøre også det.
Det er vigtigt, at vi holder fast i det fundamentale princip, at ansvaret for den egentlige politimæssige indsats i hvert enkelt land, i hvert fald i det land, vi bestemmer over, Danmark, selvfølgelig hører under de nationale politimyndigheder.
Men når det er sagt, så skal samarbejdet med andre landes politimyndigheder udbygges og gøres fortsat
mere effektivt.
Hvorfor nu det?
Ja, det er der i hvert fald én årsag til.
Det er simpelt hen, at det år efter år skal blive sværere og sværere at være kriminel, specielt når det drejer sig om kriminalitet, der er grænseoverskridende, og det bliver der desværre mere og mere af.
Samtidig vil det jo være til gavn for befolkningerne i de forskellige lande, at organiseret kriminalitet, narkohandel, menneskesmugling osv. i de kommende år bekæmpes endnu mere målrettet, end vi kan gøre i dag i 2003.
Netop det vil den nye udvidelse af EU med ti lande jo medføre og betyde i fremtiden.
Derfor er jeg ikke i tvivl om, at det gode, det effektive og det konstruktive arbejde, der udføres i Europol, som jo er hovedhjørnestenen i det europæiske politisamarbejde, vil gennemgå en ganske kraftig udbygning og en yderligere effektivisering i årene, der kommer.
Lad mig slutte med at konstatere, at samtidig med at vi og de øvrige lande efter min mening vil fortsætte med at styrke og udbygge samarbejdet til gavn for det kæmpestore flertal af vores landes befolkning - det er nemlig alle sammen minus de kriminelle - så er det jo vigtigt, at vi samtidig sikrer os, at der er fuld demokratisk kontrol, og at der er parlamentarisk tilsyn med de forskellige politisamarbejder. Er der behov for enkelte steder at styrke en sådan kontrol eller et sådant tilsyn, så er vi Konservative klar til dette.
Det betyder selvfølgelig også, at vi er glade for, at vi også er medforslagsstillere til det forslag til vedtagelse, som seks partier i enighed er nået frem til.